Библията за гърба, Д-р Джени Сътклиф
Библията за гърба, Д-р Джени Сътклиф
------------------------------------


### 


За всички, които имат проблеми с гърба, и за всички останали, които искат да ги избегнат

***Задължителен справочник за семейната библиотека, пълен с доказани, практични съвети за грижите за гърба през целия живот.***
* Изчерпателно описание на проблемите, които могат да засегнат гърба, шията и раменете.
* Десетки начини сами да си помогнете: физически упражнения, мерки за подобряване на позата за сън, топло- и хидротерапия и подробни съвети за овладяването на болките в гърба, включително информация за най-съвременните обезболяващи средства.
* Богата информация за конвенционалните медицински грижи, диагностицирането, медикаментозното лечение, хирургията, физиотерапията, допълващите терапии и специализираните лечения.


Случвало ли ви се е да ви боли гърбът? Почти всички биха отговорили положително. Неотдавнашно европейско проучване показа, че проблемите с гърба са причина за отсъствия от работното място, струващи близо 190 милиарда лири годишно. Да не говорим за ефекта им върху свободното време и нормалното ежедневие.

***Причините за проблеми с гърба са най-вече неправилната поза и злополуките по време на физическа дейност***. Ако месеци наред не сте помръднали и един мускул и сте се разхождали с отпуснати рамене, например, а после изведнъж решите цял уикенд да се правите на градинари и да копаете в двора, това най-вероятно ще се отрази зле на гърба ви.

Обаче от малките разтежения до по-сериозните проблеми, обикновено няма място за тревога. Повечето неприятности с гърба отминават за няколко дни, а в случай, че това не стане, съществуват най-различни терапии, които помагат за бързото им премахване. Макар винаги да е добре да се консултирате с лекар за болките в гърба, тази книга ще ви покаже как можете сами да си помогнете, как действат множество терапии и как да подберете подходящите за себе си.

Понякога е възможно състоянието да се окаже по-сериозно. Мускулите, ставите, връзките и сухожилията могат да бъдат увредени от неправилни движения. Неправилната поза или някои болестни процеси също могат да изиграят роля за нарушаването на нормалната функция на гърба ви. Дори тогава обаче лекарят или физиотерапевтът могат да ви препоръчат терапии, които за нула време да ви изправят.

Как да извлечете максимална полза от тази книга? „Библията за гърба“ е замислена като справочник, който да ви помогне да поддържате оптималното здраве на гърба. Тя ще ви научи как работи гърбът ви, какво може да се увреди, какво да правите, ако възникне проблем и какви са възможностите ви за действие. Ударението обаче пада преди всичко върху превенцията – как да пригодите начина си на живот, дома и работната си среда, за да сведете до минимум риска от нараняване на гърба. Книгата ще ви помогне да поддържате форма – от важни съвети за стойката до подробна информация за това, как да се грижите за гърба си, докато седите на бюрото, пътувате с кола, работите в градината или вдигате и носите тежести.

Какво е лечението? След като лекарят диагностицира проблема с гърба ви, следващата стъпка е да се спрете на определена терапия. Общопрактикуващият лекар може да ви посъветва, но за да ви помогнем да вземете решение, ви предлагаме „Речник на терапиите“, в която са изложени принципите и начинът на действие на различни видове лечение. Там ще намерите отговорите на своите въпроси – от физиотерапия и медикаменти до метода „Пилатес“ и шиацу.

**Използвайте здравия си разум**

Упражненията в тази книга се препоръчват от физиотерапевти за поддържане на общото здраве на гърба или за облекчаване на посочените състояния.

Преди да започнете да ги изпълнявате обаче, не забравяйте някои разумни мерки:

В случай че вече имате проблем с гърба или друг здравословен проблем, първо се консултирайте с лекаря си.

Преди началото на всяко упражнение загрейте, а след края се отпуснете за пет минути.

Старайте се в помещението да е топло, за да могат мускулите ви да се разтягат и отпускат, както и да е добре проветрено, за да поемате достатъчно кислород за максимална ефективност на мускулите.

Ако болката се влоши по време на упражненията, прекратете ги и потърсете съвет от лекаря си.

Не се напрягайте болезнено. Разтяганията не трябва да бъдат резки, а плавни. Правете движенията, доколкото ви позволява тялото, но не повече – всяко прекаляване е риск от задействане на т.нар. миотатичен рефлекс – продължаваща контракция на преразтегнатия мускул.